CELEX: 32016R1932
Language: sk
Date: 2016-11-04 00:00:00
Title: Vykonávacie nariadenie Komisie (EÚ) 2016/1932 zo 4. novembra 2016, ktorým sa schvaľuje oxid horečnato-vápenatý (pálené dolomitické vápno) ako existujúca účinná látka na použitie v biocídnych výrobkoch typu 2 a 3 (Text s významom pre EHP )

5.11.2016   
            
            
               SK
            
            
               Úradný vestník Európskej únie
            
            
               L 299/36
            
         VYKONÁVACIE NARIADENIE KOMISIE (EÚ) 2016/1932
   zo 4. novembra 2016,
   ktorým sa schvaľuje oxid horečnato-vápenatý (pálené dolomitické vápno) ako existujúca účinná látka na použitie v biocídnych výrobkoch typu 2 a 3
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:
   
               (1)
            
            
               Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú vyhodnotiť z hľadiska ich prípadného schválenia na používanie v biocídnych výrobkoch. Tento zoznam obsahuje aj oxid horečnato-vápenatý (pálené dolomitické vápno).
            
         
               (2)
            
            
               Oxid horečnato-vápenatý (pálené dolomitické vápno) bol v súlade s článkom 16 ods. 2 smernice Európskeho parlamentu a Rady 98/8/ES (3) vyhodnotený z hľadiska použitia vo výrobkoch typu 2 (dezinfekčné prostriedky a algicídy, ktoré nie sú určené na priamu aplikáciu na ľudí alebo zvieratá) a vo výrobkoch typu 3 (veterinárna hygiena) opísaných v prílohe V k uvedenej smernici, ktoré zodpovedajú výrobkom typu 2 a 3 v uvedenom poradí opísaným v prílohe V k nariadeniu (EÚ) č. 528/2012.
            
         
               (3)
            
            
               Ako hodnotiaci príslušný orgán bolo určené Spojené kráľovstvo, ktoré 19. septembra 2011 predložilo hodnotiace správy spolu so svojimi odporúčaniami.
            
         
               (4)
            
            
               Výbor pre biocídne výrobky v súlade s článkom 7 ods. 2 delegovaného nariadenia (EÚ) č. 1062/2014 a s prihliadnutím na závery hodnotiaceho príslušného orgánu sformuloval 14. apríla 2016 stanoviská Európskej chemickej agentúry.
            
         
               (5)
            
            
               Na základe uvedených stanovísk možno vychádzať z toho, že biocídne výrobky typu 2 a 3 s obsahom oxidu horečnato-vápenatého (páleného dolomitického vápna) vyhovujú požiadavkám podľa článku 5 smernice 98/8/ES, pokiaľ sú splnené určité špecifikácie a podmienky týkajúce sa ich používania.
            
         
               (6)
            
            
               Preto je vhodné schváliť oxid horečnato-vápenatý (pálené dolomitické vápno) na používanie v biocídnych výrobkoch typu 2 a 3 s výhradou splnenia určitých špecifikácií a podmienok.
            
         
               (7)
            
            
               Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   Oxid horečnato-vápenatý (pálené dolomitické vápno) sa schvaľuje ako účinná látka na použitie v biocídnych výrobkoch typu 2 a 3 s výhradou splnenia špecifikácií a podmienok stanovených v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
   
      (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty účinnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky
               
            
                  oxid horečnato-vápenatý (pálené dolomitické vápno)
               
               
                  Názov IUPAC:
                  oxid horečnato-vápenatý
                  EC č.: 253-425-0
                  CAS č.: 37247-91-9
               
               
                  800 g/kg
                  (Hodnota stanovuje obsah Ca a Mg, vyjadrené ako súčet CaO a MgO. Minimálna hodnota pre MgO v pálenom dolomitickom vápne je 30 % na základe horčíka vyjadreného ako obsah oxidu horečnatého)
               
               
                  1. mája 2018
               
               
                  30. apríla 2028
               
               
                  2
               
               
                  Biocídnym výrobkom sa autorizácie udeľujú v prípade splnenia týchto podmienok:
                  
                              1.
                           
                           
                              V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.
                           
                        
                              2.
                           
                           
                              Vzhľadom na riziká zistené v prípade hodnotených použití sa v rámci hodnotenia výrobku musí osobitná pozornosť venovať priemyselným a profesionálnym používateľom.
                           
                        
            
                  3
               
               
                  Biocídnym výrobkom sa autorizácie udeľujú v prípade splnenia týchto podmienok:
                  
                              1.
                           
                           
                              V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.
                           
                        
                              2.
                           
                           
                              Vzhľadom na riziká zistené v prípade hodnotených použití sa v rámci hodnotenia výrobku musí osobitná pozornosť venovať profesionálnym používateľom.
                           
                        
            
         (1)  Čistota uvedená v tomto stĺpci predstavuje minimálny stupeň čistoty účinnej látky vyhodnotenej podľa článku 89 ods. 1 nariadenia (EÚ) č. 528/2012. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.